Коми Республикаса том йӧзлы библиотека видза корӧ лыддьысьысьясӧс выльмӧдӧм жыръясӧ

Культура учреждениеын водзӧ збыльмӧдсьӧ «Выльмӧдӧм библиотека» бала Коми Республикаын Том йӧзлысь во пасйӧм серти. Уджъясӧ пырӧ лыддьысян зонаяс дзоньталӧм, лыддьысьысьяслы выль оборудование да лӧсьыд мебель ньӧбӧм.

«Миян мог – сетны том йӧзлы позянлун бур боксянь петкӧдлыны асьнысӧ. Библиотека – тайӧ абу сӧмын бур лыддьысянін, но и сэтшӧм места, кӧні позьӧ юксьыны мӧвпъясӧн ӧта-мӧдкӧд, юр вемлы пӧльзаӧн колльӧдны прӧст кад», - донъяліс дзоньталан уджъяссӧ Коми Республикалӧн культураса министр Артур Рудольф.

«Библиотека век жӧ кольӧ сэтшӧм инӧн, кытысь позьӧ гортӧ босьтны небӧг, уджалыштны лыддьысян залын, босьтны колана юӧр Ӧтуввез пыр. Такӧд ӧттшӧтш том йӧзлӧн лоас позянлун ворсны интеллектуальнӧй ворсӧмъясысь, волысьны ёртъяскӧд, сёрнитны творчествоа балаяс серти, волыны мастер-классъяс вылӧ, лӧсьӧдны асланыс серпасъяслысь, фотояслысь, ас киӧн вӧчӧмторъяслысь выставкаяс», - содтіс культураса министр.

Коми Республикаса том йӧзлы библиотека дзоньталӧны республиканскӧй сьӧмкуд тшӧт весьтӧ, а сідзжӧ «Сыктывкар» КК МЮ отсӧгӧн. «Выльмӧдӧм библиотека» бала збыльмӧдӧм вылӧ муніс ӧти да джын миллион гӧгӧр шайт сьӧм. Библиотекалысь выльмӧдӧм жыръяссӧ восьтасны йирым тӧлысь 10 лунӧ.